input: KOMISSION TÄYTÄNTÖÖNPANOPÄÄTÖS,
  annettu 19 päivänä maaliskuuta 2014,
  Life-ohjelman vuosia 2014-2017 koskevan monivuotisen työohjelman hyväksymisestä
  (ETA:n kannalta merkityksellinen teksti)
  (2014/203/EU)
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon ympäristön ja ilmastotoimien ohjelman (Life) perustamisesta ja asetuksen (EY) N:o 614/2007 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1293/2013 (1) ja erityisesti sen 24 artiklan 1 kohdan,
  sekä katsoo seuraavaa:
  (1)
  Life-ohjelman täytäntöönpanon varmistamiseksi on välttämätöntä hyväksyä monivuotinen työohjelma vuosille 2014-2017.
  (2)
  Puitteiden luomiseksi Life-ohjelman kahden alaohjelman täytäntöönpanolle olisi vuosia 2014-2017 koskevassa monivuotisessa työohjelmassa määritettävä varojen ohjeellinen jako painopistealueiden ja rahoitustyyppien välillä, asetuksen (EU) N:o 1293/2013 liitteessä III vahvistettuja alakohtaisia painopisteitä toteuttavat hankeaiheet, hankkeiden valinnan tekniset menetelmät, avustusten myöntämisen perusteet ja ehdotuspyyntöjen suuntaa-antavat aikataulut.
  (3)
  Ohjelman tulosten ja vaikutusten arvioinnin helpottamiseksi vuosia 2014-2017 koskevan monivuotisen työohjelman olisi myös sisällettävä kunkin painopistealueen ja hanketyypin laadulliset ja määrälliset tulokset sekä indikaattorit ja tavoitteet kunkin painopistealueen tulosindikaattoreiden ja erityistavoitteiden mukaisesti. Ennakkoarviointien perusteella komissio määritti kaksi innovatiivista rahoitusvälinettä hankkeiden rahoittamisen asianmukaisiksi työkaluiksi asetuksen (EU) N:o 1293/2013 17 artiklan 4 kohdan mukaisesti.
  (4)
  Näitä rahoitusvälineitä olisi testattava koko monivuotisen työohjelman keston ajan sen osoittamiseksi, että niillä on huomattavat mahdollisuudet lisätä sijoittajilta luonnon monimuotoisuuden sekä ilmastonmuutoksen hillitsemisen ja siihen sopeutumisen aloilla saatavaa rahoitusta. Näin puututtaisiin hankkeiden toteuttamisen nykyisiin taloudellisiin esteisiin kyseisillä aloilla.
  (5)
  Euroopan investointipankin (EIP) toiminnasta rahoitusvälineiden hallinnoinnissa on saatu hyviä kokemuksia, joten Life-ohjelman määrärahoilla rahoitettavan luonnonpääoman rahoitusjärjestelyn ja energiatehokkuuden yksityinen rahoitus -välineen toteuttaminen olisi annettava sen tehtäväksi. EIP:n maantieteellinen kattavuus antaa sille mahdollisuuden saavuttaa mahdolliset tuensaajat kaikkialla unionissa.
  (6)
  Monivuotisen työohjelman tehokkaan täytäntöönpanon varmistamiseksi ja koska asetusta (EU) N:o 1293/2013 sovelletaan 1 päivästä tammikuuta 2014, tätä päätöstä olisi sovellettava tämän päätöksen hyväksymispäivästä alkaen.
  (7)
  Tässä päätöksessä säädetyt toimenpiteet ovat asetuksen (EU) N:o 1293/2013 30 artiklalla perustetun ympäristö- ja ilmastotoimien ohjelman (Life) komitean lausunnon mukaiset,
  ON HYVÄKSYNYT TÄMÄN PÄÄTÖKSEN:
  1 artikla
  Monivuotinen työohjelma
  Hyväksytään Life-ohjelman vuosia 2014-2017 koskeva monivuotinen työohjelma sellaisena kuin se on esitetty liitteessä.
  2 artikla
  Unionin osallistuminen monivuotiseen työohjelmaan
  Life-ohjelman vuosia 2014-2017 koskevan monivuotisen työohjelman rahoituksen enimmäismäärä on 1 796 242 000 euroa, ja sitä käytetään kyseeseen tulevien alaohjelmien ja painopistealueiden rahoittamiseen seuraavasti:
  1)
  Ympäristö-alaohjelmaan 1 347 074 499 euron kokonaissumma, joka jaetaan seuraavasti:
  a)
  Ympäristö ja resurssitehokkuus -painopistealueeseen 495 845 763 euroa
  b)
  Luonto ja luonnon monimuotoisuus -painopistealueeseen 610 068 900 euroa
  c)
  Ympäristöhallinto ja -tieto -painopistealueeseen 162 999 836 euroa
  d)
  asiaankuuluviin tukimenoihin 78 160 000 euroa.
  2)
  Ilmastotoimet-alaohjelmaan 449 167 501 euron kokonaissumma, joka jaetaan seuraavasti:
  a)
  Ilmastonmuutoksen hillitseminen -painopistealueeseen 193 559 591 euroa
  b)
  Ilmastonmuutokseen sopeutuminen -painopistealueeseen 190 389 591 euroa
  c)
  Ilmastohallinto ja -tieto -painopistealueeseen 47 588 319 euroa
  d)
  asiaankuuluviin tukimenoihin 17 630 000 euroa.
  3 artikla
  Rahoitusvälineet
  1) Seuraaviin liitteessä mainittuihin rahoitusvälineisiin maksetaan rahoitusosuuksia asetuksen (EU) N:o 1293/2012 17 artiklan 1 kohdan mukaisesti:
  a)
  Energiatehokkuusvälineen yksityinen rahoitus
  b)
  Luonnonpääoman rahoitusjärjestely
  2) Energiatehokkuuden yksityinen rahoitus -välineeseen ja luonnonpääoman rahoitusjärjestelyyn maksettavien rahoitusosuuksien täytäntöön paneminen annetaan Euroopan investointipankin tehtäväksi.
  4 artikla
  Voimaantulo
  Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
  Sitä sovelletaan 19 päivästä maaliskuuta 2014 alkaen.
  Tehty Brysselissä 19 päivänä maaliskuuta 2014.